รัฐบาลไทย-ข่าวทำเนียบรัฐบาล-รมว.ศธ."นพ.ธีระเกียรติ เจริญเศรษฐศิลป์" ลงพื้นที่ ครม.สัญจร จ.ชุมพร
วันอังคารที่ 21 สิงหาคม 2561
รมว.ศธ."นพ.ธีระเกียรติ เจริญเศรษฐศิลป์" ลงพื้นที่ ครม.สัญจร จ.ชุมพร
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ลงพื้นที่ตรวจเยี่ยมสถานศึกษาในจังหวัดชุมพร ก่อนการประชุมคณะรัฐมนตรีอย่างเป็นทางการนอกสถานที่ ครั้งที่ 6/2561 (กลุ่มจังหวัดภาคใต้ฝั่งอันดามัน และกลุ่มจังหวัดภาคใต้ฝั่งอ่าวไทย)
20สิงหาคม 2561 - นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ลงพื้นที่ตรวจเยี่ยมสถานศึกษาในจังหวัดชุมพร ก่อนการประชุมคณะรัฐมนตรีอย่างเป็นทางการนอกสถานที่ ครั้งที่ 6/2561(กลุ่มจังหวัดภาคใต้ฝั่งอันดามัน และกลุ่มจังหวัดภาคใต้ฝั่งอ่าวไทย)โดยมีผู้บริหารทุกสังกัดกระทรวงศึกษาธิการร่วมลงพื้นที่ในครั้งนี้
1.มอบนโยบายและตรวจเยี่ยมผลการดําเนินงานของสถานศึกษาในเขตตรวจราชการที่ 6 ณ โรงเรียนอนุบาลชุมพร
รมว.ศึกษาธิการกล่าวว่า การลงพื้นที่จังหวัดชุมพรในครั้งนี้ เพื่อติดตามผลการดําเนินงานตามนโยบายของรัฐบาลและกระทรวงศึกษาธิการ ซึ่งพล.อ.ประยุทธ์ จันทร์โอชา นายกรัฐมนตรีมีความคาดหวังให้การปฏิรูปการศึกษาไปถึงครูและนักเรียนจริง ๆ โดยให้ครูได้มีโอกาสสอนหนังสืออย่างเต็มที่
ศธ. จึงได้ดําเนินการลดภาระงานที่ไม่ใช่งานด้านการสอนของครูเช่น การประเมิน การเก็บข้อมูลด้านต่าง ๆ งานธุรการ (พัสดุและจัดซื้อจัดจ้าง) เป็นต้น ในเบื้องต้นได้มอบให้สํานักงานคณะกรรมการการศึกษาขั้นพื้นฐาน(สพฐ.) สํารวจอัตราครูธุรการและภารโรงของโรงเรียนทั่วประเทศ เพื่อจัดสรรได้ตรงตามความต้องการ และเหมาะสมกับบริบทที่แตกต่างของแต่ละโรงเรียน อาทิ บางโรงเรียนใช้วิธีจ้างเหมาเอง ในขณะที่โรงเรียนหลายแห่ง ใช้ครูธุรการและภารโรงร่วมกับโรงเรียนพื้นที่ใกล้เคียงกันได้ เป็นต้น
สําหรับโครงการพัฒนาครูรูปแบบครบวงจร (คูปองครู)ซึ่งเป็นโครงการที่ช่วยลดงบประมาณในการอบรมและพัฒนาครู จากปีละประมาณ 9,000 ล้านบาท เหลือเพียง 2,000 ล้านบาท แม้ว่าระยะเริ่มต้นจะพบปัญหาเรื่องระบบลงทะเบียนออนไลน์ แต่ครูโดยส่วนใหญ่ก็เข้ามาลงทะเบียนอบรมถึงกว่า 300,000 คน สิ่งสําคัญของโครงการคือ มีระบบติดตามผลการนําความรู้ไปพัฒนาต่อยอดกับการเรียนการสอนของผู้ผ่านการอบรมด้วย
ในส่วนของการประเมินและประกันคุณภาพนั้นก็จะดําเนินการตามกฎกระทรวงใหม่ โดยจะไม่มีตัวชี้วัดจากส่วนกลาง แต่ให้เป็นหน้าที่ของผู้อํานวยการโรงเรียนที่ต้องประเมินคุณภาพโรงเรียนเอง ว่าอยู่ในระดับใด พร้อมแสดงหลักฐานประกอบ และมีแผนในการพัฒนาโรงเรียนเพื่อยกระดับคุณภาพให้สูงขึ้น ส่วน สมศ.มีหน้าที่ไปดูคุณภาพตามที่โรงเรียนรายงาน เพื่อให้คําแนะนําต่าง ๆ พร้อมมีแผนเพื่อพัฒนาหรือเพื่อคงสภาพความมีมาตรฐานไว้ด้วย
นอกจากนี้ ศธ. จะดําเนินโครงการ "รณรงค์ลดการใช้ถุงพลาสติก"ทั้งในสถานศึกษาและหน่วยงานที่เกี่ยวข้องในทุกระดับ เนื่องจากข้อมูลในปัจจุบันพบว่า ประเทศไทยใช้ถุงพลาสติกมากถึง 45,000 ล้านใบต่อปี ในขณะที่ถุงพลาสติก 1 ใบ ใช้เวลาย่อยสลายกว่า 450 ปี อีกทั้งขั้นตอนการผลิตและการทําลายพลาสติกล้วนแต่ทําลายโลกอย่างมาก ดังนั้น เราต้องตระหนักและรู้ถึงความสําคัญของการรักษาสิ่งแวดล้อม โดยช่วยกันลดการใช้ถุงพลาสติก และเปลี่ยนมาใช้ถุงผ้าแทน ซึ่งจะมีการวัดผลอย่างเป็นรูปธรรมต่อไป
โอกาสนี้ รมว.ศึกษาธิการ ได้เยี่ยมชมนิทรรศการผลการขับเคลื่อนนโยบายสู่การปฏิบัติในภาพรวมกลุ่มจังหวัดภาคใต้ฝั่งอ่าวไทย เขตตรวจราชการที่ 6 โดยมีผลการดําเนินงานที่เน้นการมีส่วนร่วมและบูรณาการหลักคิด และมีโรงเรียนที่ประสบผลสําเร็จในการดําเนินงานตามนโยบายด้านต่าง ๆ อาทิ โครงการอาหารกลางวัน โรงเรียนบ้านพรุตะเคียน, ลดภาระครู โรงเรียนวัดทุ่งคา, Internet and DLIT โรงเรียนประชานิคม 4 และโรงเรียนบ้านคอกม้า, การประกันคุณภาพแนวใหม่สู่การปฏิบัติ โรงเรียนบ้านคันธทรัพย์, Boot Camp โรงเรียนบ้านบางไม้แก้วประชาสามัคคี, คูปองครู โรงเรียนบ้านดอนไทรงาม เป็นต้น
2.ตรวจเยี่ยมบ้านพักครูโรงเรียนไทยรัฐวิทยา 77 (บ้านเนินสันติ) อําเภอท่าแซะ จังหวัดชุมพร
รมว.ศึกษาธิการกล่าวว่า กระทรวงศึกษาธิการมีความตั้งใจที่จะสืบสานพระราชปณิธานของพระบาทสมเด็จพระปรมินทรมหาภูมิพลอุดลยเดช รัชกาลที่ 9 ที่ทรงมีพระราชประสงค์ให้ครูมีชีวิตความเป็นอยู่ที่ดี เพื่อปฏิบัติหน้าที่สอนหนังสือได้อย่างเต็มที่
รัฐบาลโดยกระทรวงศึกษาธิการจึงได้ดําเนินการซ่อมบ้านพักครูในโรงเรียนทั่วประเทศมาเป็นระยะเวลากว่า 2 ปีแล้วซึ่งขณะนี้พบว่าบ้านพักครูบางแห่งชํารุดทรุดโทรมมาก ทําให้ต้องสร้างเพิ่มในบางส่วน เพื่อให้ครูอยู่ใกล้ชิดกับเด็ก ไม่ต้องเดินทางไกลเพื่อมาสอนหนังสือ หลังเลิกงานก็จะได้มีชีวิตอยู่ที่บ้านพักครูที่เปรียบเสมือนบ้านจริง ๆ เพื่อเตรียมการสอนโดยคาดว่าจะใช้งบประมาณกว่า 3,000 ล้านบาทในการสร้างและซ่อมแซมบ้านพักครูทั่วประเทศ ซึ่งจะสามารถรองรับครูบรรจุใหม่อีกกว่า 20,000 คนต่อปีได้ด้วย
ในส่วนของโรงเรียนไทยรัฐวิทยา 77 (บ้านเนินสันติ) คาดว่าจะใช้งบประมาณกว่า 7.8 ล้านบาท เพื่อจัดสร้างบ้านพักใหม่แบบแฟลต จํานวน 2 หลัง ทดแทนหลังเก่าที่เสื่อมโทรม รวมทั้งเตรียมแผนซ่อมแซมบ้านพักครูอีก 5 หลังที่อยู่ในสภาพชํารุดและพัฒนาระบบสาธารณูปโภค เพื่อช่วยให้ครูกว่า 30 ครอบครัว ได้อยู่อย่างปลอดภัยและมีคุณภาพชีวิตที่ดีขึ้น
Written byอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร